TTA:ค่าระวางฟื้น-เข้าใกล้จุดคุ้มทุนแนะซื้อราคาเป้าหมาย 12.60 บาท
TTA:ค่าระวางฟื้น-เข้าใกล้จุดคุ้มทุนแนะซื้อราคาเป้าหมาย 12.60 บาท
30 พ.ย. 2559

บล.เมย์แบงก์ กิมเอ็ง ระบุในบทวิเคราะห์วันนี้ (30 พ.ย.) ว่า บริษัท โทรีเซนไทย เอเยนต์ซีส์ จำกัด (มหาชน) หรือ TTA แนวโน้มผลการดำเนินงาน TTA ในไตรมาส 4/59 จะฟื้นต่อเนื่อง ด้วยระดับ BDI ที่ทิศทางดีขึ้น โดยมองว่าจะทำให้กลุ่มธุรกิจเรือเทกองเข้าใกล้จุดคุ้มทุนได้ที่ระดับดัชนีที่ราว 1,200 จุด ซึ่งจะเป็นจุดที่ทำให้ทั้ง 3 ธุรกิจหลักมีกำไรพร้อมกัน
ดังนั้น ทิศทางผลกำไรคาดจะยังคงขยายตัวต่อเนื่องซึ่งไตรมาส 3/59 พลิกมารายงานกำไรสุทธิได้ตามที่ประเมินไว้ราว 7 ล้านบาท จากขาดทุน 31 ล้านบาทในไตรมาส 2/59 อย่างไรก็ดี เมื่อเทียบกับปีก่อนหน้า ผลกำไรยังอ่อนแอกว่าปีก่อน เนื่องจากฐานกำไรสูง จากการอยู่ในสิ่งแวดล้อมการทำธุรกิจที่ดีกว่าที่ BDI เฉลี่ย 974 จุด เทียบกับ ไตรมาส3/59 นี้ที่ 736 จุด
ส่วนในภาพการดำเนินงานปกติไตรมาส 3/59 เมื่อหักขาดทุนจากอัตราแลกเปลี่ยน 41 ล้านบาท และ การสำรองด้อยค่าจากสินทรัพย์ 72 ล้านบาท ออกไป TTA จะรายงานกำไรปกติได้ที่ 119 ล้านบาท และพลิกจากขาดทุน 5 ล้านบาทในไตรมาส2/59 และกำไร 294 ล้านบาทในไตรมาส 3/58 ด้วยเหตุผลเดียวกัน
โดยกลุ่มธุรกิจ 2 ใน 3 ทำผลงานได้ดี  ขณะที่ธุรกิจเดินเรือมีทิศทางที่ดีขึ้น เนื่องจากค่าระวางนี้สามารถฟื้นตัวต่อเนื่อง แม้ในไตรมาส 3/59 ยังให้ผลขาดทุน 223 ล้านบาท เนื่องจากระดับค่าระวางที่ทำได้ 5,473 เหรียญ/ ลำ/ วัน ยังคงต่ำกว่าจุดคุ้มทุนที่ 7,145 เหรียญ/ ลำ/ วัน หรือ 23%
ส่วนธุรกิจพลังงานนั้น พบว่าบันทึกกำไรจาก Mermaid เข้ามาราว 152 ล้านบาท ทรงตัวจากไตรมาสก่อน แต่เป็นอัตราที่ลดลงจากปีก่อน เนื่องจากส่วนแบ่งกำไรจากเรือขุดน้ำมันของ AOD ลดลง 73% เนื่องจากลูกค้าได้ขอเจรจาลดค่าจ้างลงมา ภายหลังราคาน้ำมันดิบอ่อนตัวมาต่ำ 40-50 เหรียญฯ/บาร์เรล อย่างไรก็ดี อัตรากำไรขั้นต้นยืนได้ดี 32% เนื่องจากงาน Cable laying ซึ่งให้มาร์จิ้นต่ำทยอยหมดไป
สำหรับธุรกิจสาธารณูปโภคนั้น UMS ขาดทุนเพียง 7 ล้านบาท ลดลงต่อเนื่องจาก 10 ล้านบาทในไตรมาส 2/59 เนื่องจากผลของการปรับโครงสร้างต้นทุนก่อนหน้า ขณะที่ยอดขายถ่านหินเพิ่มขึ้น 38% เป็น 47,000 ตัน ส่วน PMTA ก็ส่งผลกำไรเข้ามา 52 ล้านบาท เพิ่มขึ้น 23% จากไตรมาสก่อน โดยผลักดันจากต้นทุนที่เกี่ยวเนื่อง ด้านปิโตรเคมี ตามราคาน้ำมันดิบลดลง ทำให้อัตรากำไรขั้นต้นทำได้สูงถึง 29.9% จาก 25.2% ใน ไตรมาส 2/59 และ 23.1% ใน ไตรมาส 3/58 แนะนำซื้อราคาเป้าหมาย 12.60 บาท